***34. mini plavalni maraton Koper 2018***

**Mini maraton, velik jubilej**

*V jubilejnem, 60. Letu obstoja so v plavalnem klubu Koper uspešno organizirali že 34. mini maraton. V sončnem in toplem jutru druge septembrske sobote se je na mestnem kopališču v Kopru zbralo skoraj 157 udeležencev. Ob 10. uri in 10 minut so se s skupinskim štartom pognali proti kopališču v Žusterni, v praktično idealnih pogojih za plavanje. Voda je bila izredno mirna in za plavanje s 24 stopinjami Celzija tudi idealne temperature za dobre dosežke.*

Prvi je v cilj priplaval **Vito Vodenik**, Radenčan, sicer pa član Gorenjske Banke Radovljica. Za progo je potreboval 13 minut in 37 sekund. Na cilju je priznal, da se je v morje podal na lov za rekord, a sta bili oviri na progi, »leteči« start čez zaščitne boje na kopališču v Kopru in nepoznavanje proge vendar preveliki. »Med plavanjem sem užival. Nekaj izkušenj z daljinskim plavanjem na odprtih vodah že imam, zato sem vedel, da se moram na začetku nekoliko preriniti, da hitro pridem v ospredje, vendar se ne smem preveč zagnati. Drugo leto se zagotovo vrnem in upam na enake pogoje, da bi lahko izboljšal rekord,« je še dodal zmagovalec. **Rekord proge** sta postavila leta 2006 **Juš Veličkovič** iz PD Zvezda Kranj (moški in absolutno) s časom 0:12,32 in **Maja Cesar** iz PK Žito Gorenjka Radovljica (ženske) z 0:12,38. Slabe pol minute za zmagovalcem je s časom 14:14 v cilj priplavala skupno drugouvrščena in prva ženska, **Špela Perše**, prav tako iz radovljiškega kluba. Na maratonu je zmagala že leta 2016. Povedala je, da je letos dobro pripravljena in je pri plavanju upoštevala smer toka v koprskem zalivu, kar ji je je pomagalo do dobrega rezultata. Prizorišče je sicer zapustila takoj po podelitvi, saj jo je v nedeljo čakal še nastop na tekmi Evropskega pokala v daljinskem plavanju na Bledu. Med čakanjem na podelitev je žusternski bazen zasedlo 8 ekip **vodne košarke** iz Slovenije, Italije in Madžarske. zmagala je ekipa iz Maribora.

Podelitev je tradicionalno potekala v sedmih kategorijah, najboljši trije moški in ženske v vsaki so prejeli medalje, absolutna zmagovalca pa tudi denarno nagrado. Posebne nagrade, ki so jih prispevali pokrovitelji tekmovanja, sta prejela tudi najmlajša plavalka, še ne sedemletna **Mojca Valantič** iz Plavalnega kluba Nova Gorica in najmanj mlad udeleženec, **Aleš Murko** iz domačega kluba. Med udeleženci so bili sicer še plavalci iz osmih slovenskih plavalnih klubov, iz enega tržaškega in celo nekaj sodelujočih iz rokometnega društva KIH. Domači plavalci so osvojili 17 odličij, med temi 4 prva mesta, še eno prvo mesto pa je pripadlo plavalnemu klubi Biser Piran. Odličja in nagrade je podeljeval podžupan Mestne občine Koper **Peter Bolčič**, ki je ob tej priložnosti Plavalnemu klubu podelil tudi posebno plaketo občine ob 60. letu uspešnega delovanja. Izmed udeležencev maratona je Plavalni klub Koper izžrebal še dve nagradi: panoramski polet z letalom in polet s simulatorjem. Nagradi sta prispevala **Aerodrom Portorož** in **Lipican Aer d.o.o**.

V klubu so jubilej proslavili še z razrezom »rojstnodnevne« torte, s katero so se posladkali tudi drugi obiskovalci kopališča, preletom letala Aerokluba Portorož s transparentom in napisom »Plavalni klub Koper 60 let« ter delovno poletje, posvečeno okrogli obletnici, zaključili s piknikom tja do večernih ur.

Uspešna izvedba mini maratona pa ni zadnje dejanje letošnjega leta. Še pred selitvijo plavalcev v novi bazen na Bonifiki, ki jo pričakujejo sredi novembra, jih čaka v septembru organizacija plavalnega dela tekmovanja I FEEL SLOVENIA IRONMAN 70.3, v juliju pa so že spravili pod streho 11. Pokal Kopra , državno prvenstvo za kadete, mladince in člane v plavanju in skupaj s koprsko športno zvezo prireditev za kopalce Uživajmo ob morju, ki je potekala na obeh koprskih kopališčih. Bogate izkušnje in pa entuziastični pristop, ki odlikujejo delovanje kluba že vrsto desetletij, nameravajo s pridom ohranjati in udejanjati tudi v prihodnje, je povedala predsednica kluba **Alenka Šarkanj**, ki je še dodala: »Veseli in ponosni smo na svojo bogato tradicijo in tudi na uspešno delovanje, tako na področju rekreativnega plavanja in plavalnega opismenjevanja, kot tudi na področju tekmovalnega plavanja, kjer imamo kar nekaj vrhunskih dosežkov. S selitvijo v nov bazen pričakujemo še boljše pogoje za delo in s tem tudi ohranjanje in izboljšanje rezultatov. Pri tem je treba povedati, da bo kmalu nastopil čas, ko bo stari kader na čelu z dolgoletnim trenerjem in strokovnim vodjo **Vedranom Žagarjem** pustil v ospredje mlajše generacije. Za prihodnost pa se ni treba bati, saj v klubu sodeluje veliko perspektivnih mladih ljudi. Raste tudi že nova ekipa mladih, perspektivnih plavalcev, pohvaliti pa moram tudi starše, brez njihovega entuziazma in dobre volje ne bi bilo naših prireditev. « Predsednica kluba se je zahvalila številčni ekipi za uspešno izvedbo vseh letošnjih prireditev ter Mestni občini Koper in sponzorjem za njihov prispevek. Veseli jo, da okolje zaznava delo Plavalnega kluba Koper, kar se odraža tudi na številnem članstvu kluba. Letno obiskuje programe kluba povprečno 250 članov.